b'\n_START_ARTICLE_\nCesare Bovo\n_START_SECTION_\nSeurajoukkueura\n_START_PARAGRAPH_\nBovo edusti juniorina Romaa. H\xc3\xa4n oli seuran edustusjoukkueen kokoonpanossa Serie A:ssa kahdesti vuonna 2001 p\xc3\xa4\xc3\xa4sem\xc3\xa4tt\xc3\xa4 kent\xc3\xa4lle ja pelasi yhden Italian cupin ottelun vuonna 2002. Kes\xc3\xa4ll\xc3\xa4 2002 Bovo siirtyi Lecceen, jossa h\xc3\xa4n pelasi kaudella 2002\xe2\x80\x932003 Serie B:ss\xc3\xa4 11 ottelua seuran noustessa p\xc3\xa4\xc3\xa4sarjaan ja seuraavalla kaudella 19 ottelua Serie A:ssa. Kaudeksi 2004\xe2\x80\x932005 Lecce lainasi Bovon Parmaan, jossa h\xc3\xa4n pelasi 31 Serie A -ottelua._NEWLINE_Kes\xc3\xa4ll\xc3\xa4 2005 Bovo palasi Romaan ja pelasi 22 ottelua Serie A:ssa seuran sijoittuessa toiseksi kaudella 2005\xe2\x80\x932006. Kauden j\xc3\xa4lkeen Roma myi Bovon 1,5 miljoonalla eurolla Palermoon, jossa h\xc3\xa4n seuraavalla syyskaudella pelasi yhden Serie A -ottelun. Kev\xc3\xa4tkaudeksi Palermo lainasi h\xc3\xa4net Torinoon, jota h\xc3\xa4n edusti seitsem\xc3\xa4ss\xc3\xa4 Serie A -ottelussa. Kes\xc3\xa4ll\xc3\xa4 2007 Bovo myytiin Palermosta Genoaan 3,3 miljoonalla eurolla. Kaudella 2007\xe2\x80\x932008 h\xc3\xa4n pelasi seurassa 27 Serie A -ottelua._NEWLINE_Palermo hankki Bovon kes\xc3\xa4ll\xc3\xa4 2008 takaisin 7,9 miljoonalla eurolla. H\xc3\xa4n lukeutui joukkueen runkopelaajiin kolmen kauden ajan pelaten kausina 2008\xe2\x80\x932009, 2009\xe2\x80\x932010 ja 2010\xe2\x80\x932011 yhteens\xc3\xa4 89 Serie A -ottelua. Palermo h\xc3\xa4visi kaudella 2010\xe2\x80\x932011 Italian cupin loppuottelun Internazionalelle 1\xe2\x80\x933. Bovo pelasi kauden aikana nelj\xc3\xa4ss\xc3\xa4 cup-ottelussa, muttei ei ollut kokoonpanossa loppuottelussa. Elokuussa 2011 Bovo palasi Genoaan lainalle pelaten kauden 2011\xe2\x80\x932012 syyspuoliskon aikana viisi p\xc3\xa4\xc3\xa4sarjaottelua. Tammikuussa 2012 Genoa hankki h\xc3\xa4net j\xc3\xa4lleen pysyv\xc3\xa4sti 1,3 miljoonalla eurolla. Bovo pelasi kolme Serie A -ottelua kev\xc3\xa4tkauden aikana ja 13 kaudella 2012\xe2\x80\x932013._NEWLINE_Hein\xc3\xa4kuussa 2013 Torino hankki Bovon 900\xc2\xa0000 tuhannella eurolla. Serie A -otteluita h\xc3\xa4n on pelannut seurassa 20 kaudella 2013\xe2\x80\x932014, 15 kaudella 2014\xe2\x80\x932015 ja 21 kaudella 2015\xe2\x80\x932016.\n_START_SECTION_\nMaajoukkueura\n_START_PARAGRAPH_\nBovo pelasi vuosina 2000\xe2\x80\x932006 Italian ik\xc3\xa4kausimaajoukkueissa yhteens\xc3\xa4 54 ottelua. H\xc3\xa4n oli voittamassa alle 21-vuotiaiden Euroopan-mestaruuskilpailuja Saksassa 2004 ollen kokoonpanossa nelj\xc3\xa4ss\xc3\xa4 Italian viidest\xc3\xa4 ottelusta. Bovo teki 2\xe2\x80\x930-maalin 3\xe2\x80\x930-voittoon p\xc3\xa4\xc3\xa4ttyneess\xc3\xa4 loppuottelussa Serbiaa ja Montenegroa vastaan. Bovo oli mukana alle 21-vuotiaiden EM-kilpailuissa my\xc3\xb6s Portugalissa 2006, jossa h\xc3\xa4n pelasi kaikki Italian kolme ottelua joukkueen j\xc3\xa4\xc3\xa4dess\xc3\xa4 alkulohkoon._NEWLINE_Bovo oli mukana my\xc3\xb6s Ateenan kes\xc3\xa4olympialaisissa 2004, jossa Italia saavutti pronssia. H\xc3\xa4n pelasi turnauksessa kolmessa ottelussa \xe2\x80\x93 puoliv\xc3\xa4lier\xc3\xa4ss\xc3\xa4, v\xc3\xa4lier\xc3\xa4ss\xc3\xa4 ja pronssiottelussa \xe2\x80\x93 ja teki ottelun ainoan maalin jatkoajalla puoliv\xc3\xa4lier\xc3\xa4ss\xc3\xa4 Malia vastaan._NEWLINE_Pelatessaan Palermossa vuonna 2010 Bovo oli kahdesti kokoonpanossa EM-kilpailujen 2012 karsinnoissa p\xc3\xa4\xc3\xa4sem\xc3\xa4tt\xc3\xa4 kuitenkaan kent\xc3\xa4lle.'